Lectură de 1 min

Uber a introdus și la nivel local opțiunea de tips. Este valabilă începând de astăzi, 14 decembrie.

Serviciul de ride-sharing Uber a introdus și în țara noastră opțiunea de tips. De acum îi poți lăsa șoferului partener cu care ai făcut cursa un bacșiș, sau recompensă – după cum este denumită de reprezentanții locali ai Uber -, de 2,3 sau 5 lei (sau cât dorești), după ce ai ajuns la destinație.

”Uber nu va lua comision din recompensa oferită șoferilor”, au precizat reprezentanții Uber România.

Decizia de a-i oferi șoferului o recompensă este opțională și anonim și poți alege dintre sumele recomandate sau poți adăuga tu suma pe care o dorești. Poți oferi recompense financiare șoferului partener care te-a condus la destinație timp de 30 de zile după finalizarea cursei. Poți face asta direct din contul tău online Uber, sau de pe email, din sumarul cursei.

Cum funcționează recompensa?

Alege suma pe care dorești să o oferi șoferului partener: poți alege una dintre sumele recomandate, sau poți introduce orice altă sumă

Oferă un rating șoferului partener la sfârșitul cursei

Opțiunea de a oferi o recompensă va apărea după ce oferi rating-ul

Apasă “gata” după ce selectezi suma pe care dorești să i-o oferi ca recompensă șoferului partener

Potrivit Uber România, această modalitate de a recompensa și financiar serviciile excelente a fost solicitată atât de șoferii parteneri, cât și de pasageri de foarte mult timp, iar acum opțiunea este implementată la nivel global (opțiunea a fost implementată în luna iulie a acestui an).

Trebuie să mai știi că poți oferi o recompensă și atunci când plătești cash, direct șoferului partener, la finalul cursei. De asemenea, dacă 2 sau mai mulți pasageri împart cursa din aplicație, doar pasagerul care a efectuat comanda inițial va avea opțiunea de a recompensa financiar șoferul partener. Suma va fi preluată direct de pe cardul bancar asociat contului pasagerului care a făcut comanda și nu va fi împărțită cu ceilalți pasageri.